О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тач. 6. и 15. Устава Републике Србије, којим је прописано да Република Србија уређује и обезбеђује, поред осталог, порески систем и финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

*• Проблеми које овај закон треба да реши, односно циљеви који се овим законом постижу*

Разлози за доношење овог закона садржани су у потреби да се мерама фискалне политике обезбеде услови за подршку стамбеном осамостаљивању младих, сагласно стратешком документу Владе - Стратегија за младе у Републици Србији за период од 2023. до 2030. године („Службени гласник РС”, број 9/23). Унапређене мере за решавање стамбеног питања младих решаваће се кроз различите механизме: субвенционисане мере за становање младих и младих парова, младих научника, изградња непрофитних станова за младе, подстицање повратка младих у село и куповине куће са окућницом, субвенционисана куповина прве некретнине, итд. Као корисници стамбене подршке препознати су и млади који су незапослени а који имају знања и вештине које су тражене на тржишту рада и која су од интереса за јединице локалне самоуправе, а немају решено стамбено питање. Ефекти реализације ове мере омогућавају позитивне унутрашње миграције и доприносе развоју политике запошљавања и економском напретку земље и побољшању демографских показатеља.

Основна садржина предложене измене и допуне Закона о порезу на доходак грађана („Службени гласник РС”, бр. 24/01, 80/02, 80/02-др. закон, 135/04, 62/06, 65/06-исправка, 31/09, 44/09, 18/10, 50/11, 91/11-УС, 93/12, 114/12-УС, 47/13, 48/13-исправка, 108/13, 57/14, 68/14-др. закон, 112/15, 113/17, 95/18, 86/19, 153/20, 44/21, 118/21, 138/22, 92/23 и 94/24 - у даљем тексту: Закон) односи се на изузимање од опорезивања примања физичких лица по основу закона којим се уређују утврђивање гарантне шеме и субвенционисање дела камате као мера подршке младима у куповини прве стамбене непокретности. Поред тога, врши се и правнотехничко прецизирање одредбе Закона која се односи на остале приходе физичких лица, у циљу стварања услова за адекватну примену Закона.

*• Разматране могућности да се проблеми реше и без доношења закона*

Имајући у виду да је реч о елементима система и политике јавних прихода који се, сагласно одредбама Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15, 99/16, 113/17, 95/18, 31/19, 72/19, 149/20, 118/21, 118/21-др. закон, 138/22, 92/23 и 94/24) уводе законом, то значи да се измене и допуне тих елемената могу вршити само законом. Према томе, како се материја која се уређује овим законом односи на опорезивање прихода грађана спада у законодавну регулативу, није разматрано, нити је било основа за разматрање њеног уређења другим законом или подзаконским актом.

*• Зашто је доношење закона најбољи начин за решавање проблема*

С обзиром да се ради о законској материји, постојећа законска решења једино је и могуће мењати и допуњавати доношењем закона, тј. изменом и допунама Закона.

Уређивањем порескоправне материје законом, даје се допринос правној сигурности и обезбеђује се јавности доступност у погледу вођења пореске политике, с обзиром да се овај закон као општи правни акт објављује и ствара једнака права и обавезе за све субјекте који се нађу у истој порескоправној ситуацији.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Уз члан 1.

У члану 9. Закона, новододата тачка 32) односи се на изузимање од опорезивања примања која се остварују у складу са законом којим се уређују утврђивање гарантне шеме и субвенционисање дела камате као мера подршке младима у куповини прве стамбене непокретности.

Уз члан 2.

Допуном члана 81. Закона врши се правнотехничко прецизирање одредбе.

Уз члан 3.

Предлаже се да овај закон ступи на снагу осмог дана од дана објављивања у „Службеном гласнику Републике Србије”, а да почне да се примењује од 1. марта 2025. године.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити додатна средства у буџету Републике Србије.

V. АНАЛИЗА ЕФЕКАТА ЗАКОНА

По основу пореског изузимања ефекат на буџет биће неутралан.

**Кључна питања за анализу постојећег стања и правилно дефинисање промене која се предлаже**

1. Који показатељи се прате у области, који су разлози због којих се ови показатељи прате и које су њихове вредности? Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.

Основни документ јавних политика који се спроводи је Стратегија за младе у Републици Србији за период од 2023. до 2030. године.

У делу 3. Преглед и анализа постојећег стања у области омладинске политике, 3.1.4. Образовање и запошљавање младих, наводи се да основни разлози за неосамостаљивање од родитеља код 52% испитаника су финансијски (нема/недовољна лична примања/родитељи не желе да плаћају). Младима би за стамбено осамостаљивање била најзначајнија подршка државе у виду изградње непрофитних станова за младе (32%), субвенционисани кредити (29%), издавање кућа - станова по повољнијим условима за младе (23%), поклон од државе напуштених кућа у руралним подручјима (11%) и посао са довољно високом платом (3%).

Предложеном изменом и допунама Закона кроз пореско изузимање примања физичких лица, као корисника кредита, кроз субвенционисану каматну стопу за сваки појединачни кредит тако да ће Република Србија током првих шест година отплате кредита плаћати банкама које буду учествовале у програму део каматне стопе, стварају се услови за реализовање циљева који су постављени у наведеној стратегији за младе као документу јавне политике који се односи на основне принципе, правце и очекиване резултате деловања свих субјеката омладинске политике ка унапређењу друштвеног положаја младих и стварању услова за остваривање права и интереса младих у свим областима.

1. Који су важећи прописи и документи јавних политика од значаја за промену која се предлаже и у чему се тај значај огледа?

Основни документ јавних политика који је од значаја за предложене измене је Стратегија за младе у Републици Србији за период од 2023. до 2030. године. Од значаја је што се овај документ јавне политике односи на основне принципе, правце и очекиване резултате деловања свих субјеката омладинске политике ка унапређењу друштвеног положаја младих и стварању услова за остваривање права и интереса младих у свим областима.

1. Да ли су уочени проблеми у области и на кога се они односе? Представити узроке и последице проблема.

### У делу 3. Преглед и анализа постојећег стања у области омладинске политике, 3.1. Млади у Републици Србији - опис постојећег стања, 3.1.4. Образовање и запошљавање младих, наводи се да скоро четвртина младих у Републици Србији узраста од 15 до 30 година (23%) се финансијски и стамбено осамосталило од родитеља. Стамбено се осамосталило само 3% младих, и то углавном узраста 25-30 година. Основни разлози за неосамостаљивање код 52% испитаника су финансијски (нема/недовољна лична примања/родитељи не желе да плаћају). Младима би за стамбено осамостаљивање била најзначајнија подршка државе у виду изградње непрофитних станова за младе (32%), субвенционисани кредити (29%), издавање кућа - станова по повољнијим условима за младе (23%), поклон од државе напуштених кућа у руралним подручјима (11%) и посао са довољно високом платом (3%).

1. Која се промена предлаже? Да ли је промена заиста неопходна и у ком обиму?

Предложеном изменом и допунама Закона кроз пореско изузимање примања физичких лица, као корисника кредита кроз програм подршке младима у куповини прве стамбене непокретности, кроз субвенционисану каматну стопу за сваки појединачни кредит тако да ће Република Србија током првих шест година отплате кредита плаћати банкама које буду учествовале у програму део каматне стопе, стварају се услови за реализовање циљева који су постављени у наведеној стратегији за младе као документу јавне политике који се односи на основне принципе, правце и очекиване резултате деловања свих субјеката омладинске политике ка унапређењу друштвеног положаја младих и стварању услова за остваривање права и интереса младих у свим областима.

1. На које циљне групе ће утицати предложена измена? Утврдити и представити циљне групе на које ће промена имати непосредан односно посредан утицај.

Предложено решење утицаће на физичка лица кориснике стамбеног кредита у складу са законом којим се уређују утврђивање гарантне шеме и субвенционисање дела камате као мера подршке младима у куповини прве стамбене непокретности.

1. Да ли постоје важећи документи јавних политика којима би се могла остварити жељена промена и о којим документима се ради?

Не постоје важећи документи јавних политика којима би се могла у потпуности остварити промена предложена овим законом.

1. Да ли је промену могуће остварити применом важећих прописа?

С обзиром да се ради о законској материји, одређена постојећа законска решења једино је и могуће мењати и допуњавати доношењем закона. Применом важећих прописа немогуће је остваривање жељених измена, што је и разлог за доношење овог закона.

1. Квантитативно (нумерички, статистички) представити очекиване трендове у предметној области, уколико се одустане од интервенције („status quo”).

Предметним законом мерама фискалне политике обезбеђују се услови за подршку стамбеном осамостаљивању младих, сагласно стратешком документу Владе - Стратегија за младе у Републици Србији за период од 2023. до 2030. године, као и сагласно закону којим се уређује утврђивање гарантне шеме и субвенционисање дела камате као мера подршке младима у куповини прве стамбене непокретности.

1. Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?

У овом тренутку није могуће применити искуство других држава, имајући у виду да се ради о доприносу стварању подстицајног окружења за решавање стамбеног питања кроз програм подршке младима у куповини прве стамбене непокретности.

**Кључна питања за утврђивање циљева**

1. Због чега је неопходно постићи жељену промену на нивоу друштва? (одговором на ово питање дефинише се општи циљ).

У Стратегији за младе у Републици Србији за период од 2023. до 2030. године, у делу 5.1. Општи циљ, наведен је унапређен квалитет живота младих. Испуњење се верификује кроз показатеље ефеката који се односе, између осталог, на стопу ризика од сиромаштва или социјалне искључености младих, стопу младог становништва ван радне снаге и незапослености младих , стопу младих особа које нису у образовању, радном односу нити обуци.

1. Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).

Предметном променом је потребно допринети остваривању посебног циља, сагласно наведеној стратегији за младе, који се односи на стварање услова за здраво и безбедно окружење и социјално благостање младих, за чије постизање је, између осталог, планирана мера - Подршка стамбеном осамостаљивању младих.

1. Да ли су општи и посебни циљеви усклађени са важећим документима јавних политика и постојећим правним оквиром, а пре свега са приоритетним циљевима Владе?

Општи и посебни циљеви су усклађени са важећим документом јавних политика - Стратегијом за младе у Републици Србији за период од 2023. до 2030. године, коју је Влада усвојила.

1. На основу којих показатеља учинка ће бити могуће утврдити да ли је дошло до остваривања општих односно посебних циљева?

Остваривање општих, односно посебних циљева моћи ће да се оцени кроз развијене мере јавне политике за подршку стамбеном осамостаљивању младих, утврђивањем удела младих који су се информисали о подстицајним мерама стамбене политике и предузели кораке ка стамбеном осамостаљивању и броју младих који су добили подршку у оквиру мера за стамбено осамостаљивање у току календарске године.

**Кључна питања за идентификовање опција јавних политика**

1. Које релевантне опције (алтернативне мере, односно групе мера) за остварење циља су узете у разматрање? Да ли је разматрана „status quo” опција?

„Status quo” опција није разматрана, имајући у виду да је потребно реализовати мере јавне политике за подршку стамбеном осамостаљивању младих. У одабиру опција тражило се најоптималније решење за остварење постављених циљева.

1. Да ли су, поред регулаторних мера, идентификоване и друге опције за постизање жељене промене и анализирани њихови потенцијални ефекти?

С обзиром на то да су предложена решења нормативног карактера, не постоји могућност да се постављени циљеви остваре без доношења закона, па нису разматране друге опције.

1. Да ли су, поред рестриктивних мера (забране, ограничења, санкције и слично) испитане и подстицајне мере за постизање посебног циља?

Овим законом предложена мера је подстицајног карактера.

1. Да ли су у оквиру разматраних опција идентификоване институционално управљачко организационе мере које је неопходно спровести да би се постигли посебни циљеви?

У оквиру предложеног решења нису идентификоване институционално управљачко организационе мере.

1. Да ли се промена може постићи кроз спровођење информативно-едукативних мера?

С обзиром да се ради о законској материји, одређена постојећа законска решења једино је и могуће мењати и допуњавати доношењем закона. Промена се не може постићи спровођењем информативно-едукативних мера.

1. Да ли циљне групе и друге заинтересоване стране из цивилног и приватног сектора могу да буду укључене у процес спровођења јавне политике, односно прописа или се проблем може решити искључиво интервенцијом јавног сектора?

Имајући у виду да су предложена решења нормативна материја, нема могућности да се жељени циљеви постигну без доношења закона, односно без интервенције јавног сектора.

1. Да ли постоје расположиви, односно потенцијални ресурси за спровођење идентификованих опција?

Надлежни органи поседују ресурсе за спровођење предложених измена.

1. Која опција је изабрана за спровођење и на основу чега је процењено да ће се том опцијом постићи жељена промена и остварење утврђених циљева?

Мерама фискалне политике треба да се обезбеде услови за подршку стамбеном осамостаљивању младих, сагласно стратешком документу Владе имајући у виду да се односи на основне принципе, правце и очекиване резултате деловања свих субјеката омладинске политике ка унапређењу друштвеног положаја младих и стварању услова за остваривање права и интереса младих у свим областима.

**Кључна питања за анализу финансијских ефеката**

1. Какве ће ефекте изабрана опција имати на јавне приходе и расходе у средњем и дугом року?

Имаће неутралне ефекте на јавне приходе и расходе у средњем и дугом року.

1. Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?

За спровођење овог закона није потребно обезбедити додатна средства у буџету Републике Србије.

1. Како ће спровођење изабране опције утицати на међународне финансијске обавезе?

/

1. Колики су процењени трошкови увођења промена који проистичу из спровођења изабране опције (оснивање нових институција, реструктурирање постојећих институција и обука државних службеника) исказани у категоријама капиталних трошкова, текућих трошкова и зарада?

/

5) Да ли је могуће финансирати расходе изабране опције кроз редистрибуцију постојећих средстава?

/

6) Какви ће бити ефекти спровођења изабране опције на расходе других институција?

/

**Кључна питања за анализу економских ефеката**

1. Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?

Предложено решење неће проузроковати трошкове привреди, појединој грани, односно одређеној категорији привредних субјеката. Предложено решење би требало да створи услове за одрживом потражњом стамбених јединица на тржишту некретнина.

2) Да ли изабрана опција утиче на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?

Предложено решење не би требало да утиче на конкурентност привредних субјеката на домаћем и иностраном тржишту.

3) Да ли изабране опције утичу на услове конкуренције и на који начин?

Предложена измена и допуне Закона не би требало утичу на услове конкуренције.

4) Да ли изабрана опција утиче на трансфер технологије и/или примену техничко-технолошких, организационих и пословних иновација и на који начин?

/

5) Да ли изабрана опција утиче на друштвено богатство и његову расподелу и на који начин?

/

6) Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?

Предметним законом не уређују се права, обавезе и одговорности запослених и послодаваца.

**Кључна питања за анализу ефеката на друштво**

1. Колике трошкове и користи (материјалне и нематеријалне) ће изабрана опција проузроковати грађанима?

Предложена законска решења не стварају додатне трошкове грађанима и привреди.

2) Да ли ће ефекти реализације изабране опције штетно утицати на неку специфичну групу популације и да ли ће то негативно утицати на успешно спровођење те опције, као и које мере треба предузети да би се ови ризици свели на минимум?

Предложено решење није конципирано тако да штетно утиче на неку специфичну групу популације. Предложено решење подстиче младе, као специфичну групу популације, и има за циљ подршку у оквиру мера за стамбено осамостаљивање младих.

3) На које друштвене групе, а посебно на које осетљиве друштвене групе, би утицале мере изабране опције и како би се тај утицај огледао (пре свега на сиромашне и социјално искључене појединце и групе, као што су особе са инвалидитетом, деца, млади, жене, старији преко 65 година, припадници ромске националне мањине, необразовани, незапослени, избегла и интерно расељена лица и становништво руралних средина и друге осетљиве друштвене групе)?

Предложено решење подстиче младе, као специфичну групу популације, и има за циљ подршку у оквиру мера за стамбено осамостаљивање младих.

4) Да ли би и на који начин изабрана опција утицала на тржиште рада и запошљавање, као и на услове за рад (нпр. промене у стопама запослености, отпуштање технолошких вишкова, укинута или новоформирана радна места, постојећа права и обавезе радника, потребе за преквалификацијама или додатним обукама које намеће тржиште рада, родну равноправност, рањиве групе и облике њиховог запошљавања и слично)?

Предложено решење не ствара трошкове ни грађанима ни привреди, с обзиром да има за циљ подршку у оквиру мера за стамбено осамостаљивање младих.

5) Да ли изабране опције омогућавају равноправан третман, или доводе до директне или индиректне дискриминације различитих категорија лица (нпр. на основу националне припадности, етничког порекла, језика, пола, родног идентитета, инвалидитета, старосне доби, сексуалне оријентације, брачног статуса или других личних својстава)?

С обзиром да порез на доходак грађана плаћају, у складу са Законом, физичка лица која остварују доходак, предложеним решењем утврђује се пореско изузимање по основу одређен врсте примања, за сва лица која се нађу у истој порескоправној ситуацији, у вези са реализовањем циљева који су постављени у наведеној стратегији за младе као документу јавне политике који се односи на основне принципе, правце и очекиване резултате деловања свих субјеката омладинске политике ка унапређењу друштвеног положаја младих и стварању услова за остваривање права и интереса младих у свим областима.

6) Да ли би изабрана опција могла да утиче на цене роба и услуга и животни стандард становништва, на који начин и у којем обиму?

/

7) Да ли би се реализацијом изабраних опција позитивно утицало на промену социјалне ситуације у неком одређеном региону или округу и на који начин?

Предложено решење није конципирано тако да подстиче развој одређеног региона, већ тако да се примењује на целокупној територији Републике Србије.

8) Да ли би се реализацијом изабране опције утицало на промене у финансирању, квалитету или доступности система социјалне заштите, здравственог система или система образовања, посебно у смислу једнаког приступа услугама и правима за осетљиве групе и на који начин?

Не очекује се утицај на промене у финансирању, квалитету или доступности система социјалне заштите, здравственог система или система образовања.

**Кључна питања за анализу управљачких ефеката**

1) Да ли се изабраном опцијом уводе организационе, управљачке или институционалне промене и које су то промене?

Изабраном опцијом не уводе се организационе, управљачке или институционалне промене.

2) Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?

Пореска управа има капацитет за спровођење изабране опције.

3) Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл) и у којем временском периоду је то потребно спровести?

За реализацију изабране опције није било потребно извршити реструктурирање постојећег државног органа, односно другог субјекта јавног сектора.

4) Да ли је изабрана опција у сагласности са важећим прописима, међународним споразумима и усвојеним документима јавних политика?

Изабрана опција је у сагласности са важећим прописима, међународним споразумима и усвојеним документима јавних политика.

5) Да ли изабрана опција утиче на владавину права и безбедност?

Изабраном опцијом повећава се правна сигурност обвезника. Дефинисањем јасних услова за остваривање пореског изузимања доприноси се већој правној сигурности пореских обвезника и извесности у погледу елемената порескоправног односа.

6) Да ли изабрана опција утиче на одговорност и транспарентност рада јавне управе и на који начин?

Изабрана опција, којом се јасно уређује остваривање права и обавеза обвезника, утиче се на одговорност и транспарентност рада јавне управе која у погледу права и обавезе из порескоправног односа примењује одредбе закона и других прописа сагласно начелу законитости.

7) Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?

Није потребно спровести додатне мере, као и сачињавање одговарајућих упутстава, инструкција и др.

**Кључна питања за анализу ризика**

1) Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?

Предложеним решењем стварају се услови за реализовање циљева који су постављени у наведеној стратегији за младе као документу јавне политике. Спровођење изабране опције је приоритет за доносиоце одлука у наредном периоду.

2) Да ли су обезбеђена финансијска средства за спровођење изабране опције? Да ли је за спровођење изабране опције обезбеђено довољно времена за спровођење поступка јавне набавке уколико је она потребна?

/

3) Да ли постоји још неки ризик за спровођење изабране опције?

/

**Информације о спроведеним консултацијама:**

У погледу примене предложених законских решења у току израде Нацрта закона извршене су консултације са Пореском управом, као релевантним органом државне управе од које је добијено позитивно мишљење.

Овај закон је у поступку припреме достављен надлежним министарствима и другим надлежним органима, тако да је заинтересованим странама пружена прилика да се изјасне о предложеном закону.

**Информације о битним елементима административног поступка који се уређује прописом:**

Предложеним законом не врши се измена постојећих административних поступака.

VI. ПРЕГЛЕД ОДРЕДАБА ЗАКОНА О ПОРЕЗУ НА ДОХОДАК ГРАЂАНА, КОЈА СЕ МЕЊА, ОДНОСНО ДОПУЊУЈЕ

Члан 9.

Не плаћа се порез на доходак грађана на примања остварена по основу:

1) прописа о правима ратних инвалида;

2) примања, осим накнаде зараде (плате), која се остварују у складу са законом којим се уређује финансијска подршка породици са децом;

3) накнада за помоћ и негу другог лица и накнада за телесно оштећење;

4) накнада за време незапослености и друге врсте накнада које, у оквиру програма и мера активне политике запошљавања, плаћа Национална служба за запошљавање у складу са законом којим се уређује запошљавање и осигурање за случај незапослености;

5) услуга социјалне заштите и материјалне подршке у складу са законом којим се уређује социјална заштита;

6) накнада из здравственог осигурања, осим накнаде зараде (плате);

7) накнада из осигурања имовине, изузев накнада из осигурања за измаклу корист, као и накнада из осигурања лица којима се надокнађује претрпљена штета, уколико она није надокнађена од штетника;

8) накнада материјалне и нематеријалне штете, изузев накнаде за измаклу корист и накнаде зараде (плате), односно накнаде за изгубљену зараду (плату);

9) помоћи коју у случају смрти запосленог или пензионисаног запосленог, послодавац исплаћује члану његове породице - до 94.472динара;

10) помоћи због уништења или оштећења имовине услед елементарних непогода или других ванредних догађаја;

11) организоване социјалне и хуманитарне помоћи;

12) стипендија и кредита ученика и студената - у месечном износу до 41.381динара;

13) накнаде за исхрану - хранарине коју спортистима аматерима исплаћују аматерски спортски клубови, у складу са законом којим се уређује спорт - у месечном износу до 13.497динара;

14) накнада и награда за рад осуђених лица и малолетних учинилаца кривичних дела, сагласно закону којим се уређује извршење кривичних санкција;

15) накнада и награда за рад пацијената у психијатријским установама;

16) уплате доприноса за обавезно социјално осигурање које је привредно друштво дужно да плати за оснивача, односно свог члана у складу са законом којим се уређују доприноси за обавезно социјално осигурање;

17) пензија, накнада уз пензију и инвалиднина које се остварују по основу права из обавезног пензијског и инвалидског осигурања, односно војног осигурања;

18) отпремнине код одласка у пензију - до износа који је као најнижи утврђен законом којим се уређује рад, односно радни односи;

19) отпремнине, односно новчане накнаде које послодавац исплаћује запосленом за чијим је радом престала потреба у складу са законом којим се уређује рад, односно радни односи, односно запосленом који ради на пословима за које више не постоји потреба или постоји потреба смањења броја извршилаца у складу са законом којим се уређује начин одређивања максималног броја запослених у јавном сектору - до износа који је као најнижи утврђен тим законима;

20) отпремнине која се исплаћује лицу коме престаје радни однос у процесу решавања вишка запослених у поступку приватизације у складу са актом Владе којим се утврђује програм за решавање вишка запослених у поступку приватизације - до износа утврђеног тим програмом;

21) накнада за рад хранитеља и накнада за издржавање корисника у хранитељској породици;

22) накнада које се, у складу са прописима којима се уређује Војска Србије, исплаћују војницима на служењу војног рока, ученицима и кадетима војношколске установе и лицима на другом стручном оспособљавању за официре и подофицире;

23) накнада које се, у складу са прописима којима се уређују унутрашњи послови, исплаћују студентима високошколске установе основане за остваривање студијских програма за потребе полицијског образовања;

23а) накнада које, у складу са законом којим се уређује дуално образовање, односно законом којим се уређује дуални модел студија, као материјално и финансијско обезбеђење остварују ученици, односно студенти који обављају учење кроз рад;

24) премија, субвенција, регреса и других средстава која се у сврху подстицања развоја пољопривреде, из буџета Републике, аутономне покрајине и локалне самоуправе плаћају, односно исплаћују на посебан наменски рачун носиоцу породичног пољопривредног газдинства који је уписан у регистар пољопривредних газдинстава у складу са прописима који уређују ту област;

25) ПДВ надокнаде, у складу са законом којим се уређује порез на додату вредност;

26) награда ученицима и студентима оствареним за постигнуте резултате током школовања и образовања, као и освојених на међународним такмичењима и такмичењима у оквиру образовног система;

27) накнаде трошкова волонтирања коју остварује волонтер, у складу са законом којим се уређује волонтирање;

28) новчане помоћи физичким лицима која нису у радном односу код даваоца која служи за лечење у земљи или иностранству, у висини стварних трошкова лечења, документовано рачунима здравствене установе која је лечење извршила, као и документовани трошкови превоза и смештаја за потребе лечења тог лица;

29) накнада за рад чланова изборних комисија, осим чланова Републичке изборне комисије, бирачких и гласачких одбора за спровођење непосредних избора и других облика непосредног изјашњавања грађана, као и накнада за рад на попису становништва - до 7.247динара у оквиру истог изборног циклуса, односно пописа становништва;

30) новчане помоћи физичким лицима која нису запослена код даваоца, а која не представља еквивалент за неки њихов рад, односно противуслугу или противчинидбу за неку њихову активност у односу на даваоца - у износу до 17.933 динара годишње, остварене од једног исплатиоца;

31) накнаде трошкова боравка физичким лицима која учествују у програмима Европске уније и других међународних организација у области образовања, обука, спорта, рада са младима, науке, истраживања и иновација, исплаћене у складу са наведеним програмима, а највише до износа од 137.941динара за трошкове на месечном нивоу~~.~~;

32) ПРИМАЊА КОЈА СЕ ОСТВАРУЈУ У СКЛАДУ СА ЗАКОНОМ КОЈИМ СЕ УРЕЂУЈУ УТВРЂИВАЊЕ ГАРАНТНЕ ШЕМЕ И СУБВЕНЦИОНИСАЊЕ ДЕЛА КАМАТЕ КАО МЕРА ПОДРШКЕ МЛАДИМА У КУПОВИНИ ПРВЕ СТАМБЕНЕ НЕПОКРЕТНОСТИ.

Остваривање права на пореско ослобођење за примања из става 1. тач. 10), 11), 12), 13), 28) и 30) овог члана ближе уређује министар надлежан за послове финансија (у даљем тексту: министар).

#### Члан 81.

### Осталим приходима сматрају се: приходи које обвезник оствари давањем у закуп опреме, транспортних средстава и других покретних ствари, добици од игара на срећу, приходи од осигурања лица, приходи спортиста и спортских стручњака, приходи по основу пружања угоститељских услуга у складу са законима којима се уређују туризам и угоститељство, ПРИХОДИ ПОМОРАЦА и други приходи, осим оних који су посебно изузети овим законом.

ЧЛАН 3.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”, A ПРИМЕЊУЈE СЕ ОД 1. МАРТА 2025. ГОДИНЕ.